日式燒酒

日式燒酒，日文叫燒酎，係一種蒸餾酒。通常使用大米麯，亦會用到大麥、番薯或者蕎麥製麯，加水同酵母，再加大米、大麥、番薯、蕎麥、黑糖、芝麻、糖蜜等主要原料中嘅一、兩種，釀製之後蒸餾，熟化，將酒精濃度調整到45度或者以下而成。家下酒精濃度25度嘅最暢銷。根據蒸餾方法分爲單式蒸餾燒酎同埋連續式蒸餾燒酎。傳統嘅單式蒸餾燒酎中，除咗水之外無加任何嘢嘅可叫「本格燒酎」。

種類

單式蒸餾燒酎

泡盛 
日文叫「泡盛」或者「琉球泡盛」。使用大米黑麯，加水釀製，蒸餾一次，熟化嘅。可能係喺暹羅傳到琉球嘅傳統式燒酒。產地只限沖繩縣。

番薯燒酒 
日文叫「芋燒酎」。通常使用大米麯，亦會用到番薯麯，加水釀製，再加番薯釀製，蒸餾一次嘅。主要產地係鹿兒島縣，東京都八丈島、茨城縣亦有廠家。鹿兒島人鍾意喺熱水中加番薯燒酒飲。

大麥燒酒 
日文叫「麥燒酎」。通常使用大米麯，亦會用到大麥麯，加水釀製，再加大麥釀製，蒸餾一次嘅。傳統產地係長崎縣壹岐諸島，家下主要產地係大分縣、鹿兒島縣、宮崎縣等。

大米燒酒 
日文叫「米燒酎」。使用大米麯，加水釀製，再加大米釀製，蒸餾一次嘅。傳統產地係熊本縣球磨地方，當地生產嘅叫「球磨燒酎」。家下亦有其他產地。

黑糖燒酒 
日文叫「黑糖燒酎」或者「奄美黑糖燒酎」。使用大米黑麯，加水釀製，再加溶於熱水嘅黑糖釀製，蒸餾一次，熟化嘅。二戰時缺乏大米，泡盛廠家一部分改用特產黑糖製造嘅。產地只限鹿兒島縣奄美群島。

蕎麥燒酒 
日文叫「蕎麥燒酎”」。通常使用大米麯，亦會用到蕎麥麯，加水釀製，再加蕎麥釀製，蒸餾一次嘅。主要產地係宮崎縣，長野縣、北海道亦有廠家。

粕取燒酒 
日文叫「粕取燒酎」。使用大米麯，加水釀製，再加大米釀製，壓去清酒之後，將酒粕蒸餾一次嘅。主要產地係福岡縣，新潟縣等亦有廠家。

其他燒酒 
通常使用大米麯，加水釀製，再加大米同部分芝麻、栗子、薯仔、粟米、紫蘇等唔同原料嘅一種釀製，蒸餾一次嘅。主要喺添加嘅副原料嘅產地生産。

連續式蒸餾燒酎 
通常使用大米麯，加水釀製，再加糖蜜、粟米、澱粉等釀製，使用連續式蒸餾器，通常減壓蒸餾一次嘅。提取酒精嘅效率高，成本低，不過缺乏原料嘅香味。主要由喺東京都、京都府、大分縣等嘅大酒廠生產，喺韓國亦有廠家。

甲乙混和燒酎 
因爲連續式蒸餾燒酎缺乏原料嘅香味，混合部分單式蒸餾燒酎添加香味嘅。主要由喺東京都、京都府、大分縣等嘅大酒廠生產。

其他分類 
 原酒 - 熟化前嘅，或者酒精濃度大約40度嘅，無稀釋嘅燒酒。
 無過濾 - 無過濾嘅原酒。
 古酒 - 蒸餾後熟化三年或以上嘅燒酒。
 初餾 - 蒸餾嘅初期分離出嚟嘅燒酒。原本酒精濃度高達50或60度，按法律規定加水到45度以下出廠。如果直接出廠，屬於烈性酒。
 木桶熟化 - 使用洋式木桶熟化嘅燒酒。通常變成淡琥珀色。
 酒甕熟化 - 使用陶瓷酒甕熟化嘅燒酒。

日本菜
酒